PAPนำหุ้นเหล็กวิ่งสลอน
หุ้นแปซิฟิกไพพ์ปรับตัวขึ้นแรงหลังประกาศกำไรสุทธิที่ 102 ล้านบาท พุ่ง 52.45% จุดกระแสหุ้นกลุ่มเหล็กดีดตัวเพิ่มหลายตัว
12 พ.ค. 2554

หุ้นแปซิฟิกไพพ์ปรับตัวขึ้นแรงหลังประกาศกำไรสุทธิที่ 102 ล้านบาท พุ่ง 52.45% จุดกระแสหุ้นกลุ่มเหล็กดีดตัวเพิ่มหลายตัว
บริษัท แปซิฟิกไพพ์ (PAP)นำขบวนหุ้นเหล็ก  ประกาศกำไรสุทธิ 102 ล้านบาทคิดเป็นหุ้นละ 0.16 พุ่งขึ้น 52.45% ในไตรมาสแรกปีนี้ จุดกระแสให้หุ้นกลุ่มเหล็กดีดตัวขึ้นตามหลายตัว  
หุ้น PAPที่ปรับตัวขึ้นแรง กว่า17%หรือบวก0.42บาทซื้อขายบริเวณ 2.80  บาทในเช้าวันนี้ขานรับข่าวกำไรทะยานขึ้นกว่า 52% และส่งผลต่อเนื่องถึงหุ้นเหล็กตัวอื่นให้ราคาขยับขึ้นตาม เช่น บริษัท จีสตีล(GSTEEL) บวก2.90%หรือเพิมขึ้น  0.02 บาทซื้อขายที่ 0.71 บาท เพราะคาดว่า GSTEEL จะมีผลงานที่โดดเด่นเช่นกันและบริษัทแห่งนี้ผ่านจุดเลวร้ายมาแล้ว ทำให้มีเงินเข้ามาลงทุนเพิ่มกำลังการผลิต และในเร็ๆนี้ กลุ่มอาร์เซลอร์ มิลตัล  เหล็กยักษ์ใหญ่ที่สุดในโลกก็จะเข้ามาร่วมลงทุนถือหุ้น ด้วย
ส่วนสาเหตุที่ทำให้ PAPมีกำไรเพิ่มขึ้นมาก บริษัทชี้แจงว่า มีรายได้รวม เท่ากับ 1,401.89 ล้านบาท ซึ่งสูงกว่างวดเดียวกันของปีก่อน 317.42 ล้านบาท หรือคิดเป็น 29.27% เกิดจากราคาขายของเหล็กปรับตัวสูงขึ้น  ขณะที่ต้นทุนขายเพิ่มขึ้น 25.85%เป็น 1,181.66 ล้านบาท 
ด้าน ค่าใช้จ่ายในการขายเท่ากับ 25.61 ล้านบาท เพิ่มขึ้น 35.12% ซึ่งเป็นการเพิ่มขึ้นตามปริมาณการขาย ค่าใช้จ่ายในการบริหารเท่ากับ 38.58 ล้านบาท เพิ่มขึ้น6.63% และกลับรายการขาดทุนจากการปรับลดมูลค่าสินค้าคงเหลือจำนวน 3.75 ล้านบาท เป็นการกลับรายการตั้งสำรองตามมาตรฐานการบัญชีที่เคยบันทึกในอดีต
ส่วนต้นทุนทางการเงินเท่ากับ 10.83 ล้านบาท เพิ่มขึ้น39.44%เป็นผลจากการปรับตัวของอัตราดอกเบี้ยที่สูงขึ้นของธนาคารพาณิชย์